**JELGAVAS VALSTSPILSĒTAS PAŠVALDĪBAS 2024. GADA 23. MAIJA**

**SAISTOŠO NOTEIKUMU NR.24-15**

**“BRAUKŠANAS MAKSAS ATVIEGLOJUMI IZGLĪTOJAMAJIEM JELGAVAS VALSTSPILSĒTAS SABIEDRISKAJĀ TRANSPORTĀ”**

**PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. **Mērķis un nepieciešamības pamatojums** | Saistošo noteikumu “Braukšanas maksas atvieglojumi izglītojamajiem Jelgavas valstspilsētas sabiedriskajā transportā” projekts (turpmāk – saistošo noteikumu projekts) izstrādāts ar mērķi noteikt braukšanas maksas atvieglojumus pašvaldības sabiedriskā transporta maršrutu tīklā izglītojamajiem, kas savu pamata dzīvesvietu ir deklarējuši Jelgavas valstspilsētas pašvaldības (turpmāk – pašvaldība) administratīvajā teritorijā un apgūst vispārējo vai profesionālo izglītību klātienes formā (turpmāk – izglītojamais).  [Sabiedriskā transporta pakalpojumu likuma](https://likumi.lv/ta/id/159858-sabiedriska-transporta-pakalpojumu-likums) [14. panta](https://likumi.lv/ta/id/159858-sabiedriska-transporta-pakalpojumu-likums#p14) trešā daļa nosaka, ka pašvaldībām ir tiesības noteikt braukšanas maksas atvieglojumus savā administratīvajā teritorijā, ja ar šo braukšanas maksas atvieglojumu noteikšanu pārvadātājam radītos zaudējumus pilnībā kompensē no pašvaldības budžeta.  Pastāvošais pašvaldības noteiktais tiesiskais regulējums ir nepilnīgs, jo šobrīd spēkā esošie pašvaldības 2020. gada 28. maijā saistošie noteikumi Nr.20-26 “Par braukšanas maksas atvieglojumiem izglītojamajiem Jelgavas valstspilsētas sabiedriskajā transportā” ir izdoti, pamatojoties uz likuma „[Par pašvaldībām](https://likumi.lv/ta/id/57255-par-pasvaldibam)”, kas ir zaudējis spēku. Saistošo noteikumu projektā nav paredzēts noteikt citus atvieglojuma apmērus. Noteikumos nav veiktas būtiskas izmaiņas. |
| 1. **Fiskālā ietekme uz pašvaldības budžetu** | Noteikumu īstenošanas fiskālās ietekmes prognoze uz pašvaldības budžetu:   * + samazina vai palielina ieņēmumu daļu – nav attiecināms;   + samazina vai palielina izdevumu daļu – Noteikumos paredzētajiem braukšanas maksas atvieglojumiem izglītojamajiem sabiedriskajā transportā 2024. gada ir plānoti 480 000,00 *euro* Jelgavas valstspilsētas pašvaldības iestādes “Jelgavas izglītības pārvalde” budžetā. Noteikumu izpildei netiek prognozēta papildu finansiāla ietekme uz pašvaldības budžetu. |
| 1. **Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci** | Sociālā ietekme – plānots, ka noteikumi pozitīvi ietekmēs mērķgrupu, uz kuru attiecināms Noteikumu tiesiskais regulējums, t.i. izglītojamajiem, kas savu pamata dzīvesvietu ir deklarējuši pašvaldības administratīvajā teritorijā un apgūst vispārējo vai profesionālo izglītību klātienes formā.  Ietekme uz vidi – nav tiešas ietekmes uz vidi.  Ietekme uz iedzīvotāju veselību – nav tiešas ietekmes uz iedzīvotāju veselību.  Ietekme uz uzņēmējdarbības vidi pašvaldības teritorijā – nav attiecināma.  Ietekme uz konkurenci – nav ietekmes uz konkurenci. |
| 1. **Ietekme uz administratīvajām procedūrām un to izmaksām** | Jautājumos par saistošo noteikumu piemērošanu var vērsties pašvaldības iestādē “Jelgavas izglītības pārvalde”.  Galvenie administratīvo procedūras posmi un veicamās darbības atvieglojumu saņemšanai noteiktas saistošajos noteikumos.  Saistošo noteikumu izpildei nav paredzētas papildus izmaksas. |
| 1. **Ietekme uz pašvaldības funkcijām un cilvēkresursiem** | Noteikumu izpildei nav nepieciešams veidot pašvaldības jaunas institūcijas, darba vietas vai paplašināt esošo institūciju kompetenci.  Noteikumi izstrādāti saskaņā ar [Pašvaldību likuma](https://likumi.lv/ta/id/336956-pasvaldibu-likums) [5. pantu](https://likumi.lv/ta/id/336956-pasvaldibu-likums#p5), [44. panta](https://likumi.lv/ta/id/336956-pasvaldibu-likums#p44) otro daļu – pašvaldības brīvprātīgā iniciatīva. |
| 1. **Informācija par izpildes nodrošināšanu** | Saistošo noteikumu izpildes nodrošināšanai netiek paredzēta jaunu institūciju izveide, esošo likvidācija vai reorganizācija. |
| 1. **Prasību un izmaksu samērīgums pret ieguvumiem, ko sniedz mērķa sasniegšana** | Noteikumi ir atbilstoši iecerētā mērķa sasniegšanas nodrošināšanai – sniegt lielāku atbalstu pašvaldības izglītības iestāžu izglītojamajiem.  Pašvaldības izraudzītie līdzekļi ir leģitīmi un rīcība atbilst augstākstāvošiem normatīvajiem aktiem. |
| 1. **Izstrādes gaitā veiktās konsultācijas ar privātpersonām un institūcijām** | Saistošo noteikumu izstrādes gaitā nenotika atsevišķas konsultācijas ar sabiedrības pārstāvjiem.  Sabiedrības viedokļa noskaidrošanai saistošo noteikumu projekts un tam pievienotais paskaidrojuma raksts publicēts pašvaldības oficiālajā tīmekļvietnē [www.jelgava.lv](http://www.jelgava.lv) 29.04.2024., paredzot termiņu viedokļu sniegšanai līdz 14.05.2024.  Pašvaldībā nav saņemti sabiedrības viedokļi par saistošo noteikumu projektu. |

Jelgavas valstspilsētas pašvaldības domes priekšsēdētājs A. Rāviņš